Απόφαση της Επιτροπής

της 9ης Απριλίου 2003

για τη δημοσίευση των στοιχείων αναφοράς προτύπων που αφορούν θερμομονωτικά προϊόντα, γεωϋφάσματα, μόνιμο εξοπλισμό πυρόσβεσης και γυψότουβλα, σύμφωνα με την οδηγία 89/106/ΕΟΚ του Συμβουλίου

[κοινοποιηθείσα υπό τον αριθμό Ε(2003) 1161]

(Κείμενο που παρουσιάζει ενδιαφέρον για τον ΕΟΧ)

(2003/312/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/106/ΕΟΚ του Συμβουλίου της, 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1), όπως τροποποιήθηκε από την οδηγία 93/68/ΕΟΚ(2), και ιδίως το άρθρο 5 παράγραφος 1,

τη γνώμη της μόνιμης επιτροπής που συστάθηκε δυνάμει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών(3), όπως τροποποιήθηκε από την οδηγία 98/48/ΕΚ(4),

Εκτιμώντας τα ακόλουθα:

(1) Το άρθρο 2 της οδηγίας 89/106/ΕΟΚ ορίζει ότι τα κράτη μέλη λαμβάνουν όλα τα αναγκαία μέτρα προκειμένου να εξασφαλιστεί ότι τα προϊόντα του τομέα δομικών κατασκευών μπορούν να διατίθενται στην αγορά μόνον εάν έχουν χαρακτηριστικά τέτοια ώστε το έργο στο οποίο θα ενσωματωθούν να μπορεί να ικανοποιήσει τις βασικές απαιτήσεις που αναφέρονται στο άρθρο 3 της εν λόγω οδηγίας.

(2) Σύμφωνα με το άρθρο 4 παράγραφος 2 της οδηγίας 89/106/ΕΟΚ, τα προϊόντα του τομέα δομικών κατασκευών θεωρούνται κατάλληλα προς χρήση και επιτρέπουν στα έργα στα οποία χρησιμοποιούνται να πληρούν τις βασικές απαιτήσεις του άρθρου 3 της εν λόγω οδηγίας, εφόσον συμφωνούν με τα αντίστοιχα εθνικά πρότυπα τα οποία προέρχονται από τη μεταγραφή των εναρμονισμένων προτύπων σε εθνικό δίκαιο, οι σχετικές πηγές των οποίων έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων.

(3) Τα κράτη μέλη οφείλουν να δημοσιεύουν τα στοιχεία αναφοράς των εθνικών προτύπων τα οποία μεταγράφουν τα εναρμονισμένα πρότυπα, των οποίων τα στοιχεία αναφοράς δημοσιεύονται στην Επίσημη Εφημερίδα των Ευρωπαϊκών Κοινοτήτων.

(4) Δυνάμει του άρθρου 5 παράγραφος 1 της οδηγίας 89/106/ΕΟΚ, η Γερμανία κατέθεσε επίσημη ένσταση για ορισμένα εναρμονισμένα πρότυπα με την αιτιολογία ότι δεν επιτρέπουν στα έργα στα οποία χρησιμοποιούνται να ικανοποιούν πλήρως τις βασικές απαιτήσεις της οδηγίας 89/106/ΕΟΚ. Πρόκειται για δέκα πρότυπα που αφορούν θερμομονωτικά προϊόντα τα οποία ενέκρινε η Ευρωπαϊκή Επιτροπή Τυποποίησης (CEN) στις 23 Μαΐου 2001, των οποίων τα στοιχεία αναφοράς δημοσιεύθηκαν στην Επίσημη Εφημερίδα των Ευρωπαϊκών Κοινοτήτων (ΕΕ) στις 15 Δεκεμβρίου 2001(5), για εννέα πρότυπα που αφορούν γεωϋφάσματα που η CEN ενέκρινε στις 13 Δεκεμβρίου 2000, των οποίων τα στοιχεία αναφοράς δημοσιεύθηκαν στην ΕΕ στις 26 Ιουνίου 2001(6), για δέκα πρότυπα που αφορούν μόνιμο εξοπλισμό πυρόσβεσης, που η CEN ενέκρινε στις 13 Δεκεμβρίου 2000, στις 21 Μαρτίου 2001 και στις 11 Απριλίου 2001, των οποίων τα στοιχεία αναφοράς δημοσιεύθηκαν στην ΕΕ στις 18 Ιουλίου 2001(7), στις 15 Δεκεμβρίου 2001 και στις 14 Φεβρουαρίου 2002(8), και για το εναρμονισμένο πρότυπο EN12859: 2001 "Γυψότουβλα - ορισμοί, απαιτήσεις και μέθοδοι δοκιμής", που εγκρίθηκε από τη CEN στις 13 Ιουνίου 2001, τα στοιχεία αναφοράς του οποίου δημοσιεύθηκαν στην ΕΕ στις 15 Δεκεμβρίου 2001.

(5) Από τις πληροφορίες που συγκεντρώθηκαν από την επιτροπή που συστάθηκε δυνάμει της οδηγίας 89/106/ΕΟΚ, καθώς επίσης και την επιτροπή που συστάθηκε δυνάμει της οδηγίας 98/34/ΕΚ κατά τη διάρκεια των διαβουλεύσεων με τη CEN και τις εθνικές αρχές, δεν προέκυψαν στοιχεία που να τεκμηριώνουν την άποψη ότι υφίσταται ο κίνδυνος που ανέφερε η Γερμανία.

(6) Κατά συνέπεια, δεν αποδείχθηκε ότι τα 30 εναρμονισμένα πρότυπα, κατά των οποίων υποβλήθηκε η ένσταση, δεν επιτρέπουν στα έργα στα οποία χρησιμοποιούνται να πληρούν τις βασικές απαιτήσεις της οδηγίας 89/106/ΕΟΚ.

(7) Κατά συνέπεια, δεν απαιτείται να αποσυρθεί η αναφορά των προτύπων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα στοιχεία αναφοράς δέκα προτύπων για θερμομονωτικά προϊόντα, που παρατίθενται στον πίνακα 1 του παραρτήματος και τα οποία εγκρίθηκαν από την Ευρωπαϊκή Επιτροπή Τυποποίησης (CEN) στις 23 Μαΐου 2001 και δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 15 Δεκεμβρίου 2001, δεν θα αποσυρθούν από τον κατάλογο των προτύπων που δημοσιεύθηκε στην Επίσημη Εφημερίδα των Ευρωπαϊκών Κοινοτήτων.

Άρθρο 2

Τα στοιχεία αναφοράς εννέα προτύπων για γεωϋφάσματα, που παρατίθενται στον πίνακα 2 του παραρτήματος και τα οποία εγκρίθηκαν από τη CEN στις 13 Δεκεμβρίου 2000 και δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 26 Ιουνίου 2001, δεν θα αποσυρθούν από τον κατάλογο των προτύπων που δημοσιεύθηκε στην Επίσημη Εφημερίδα των Ευρωπαϊκών Κοινοτήτων.

Άρθρο 3

Τα στοιχεία αναφοράς δέκα προτύπων για μόνιμο εξοπλισμό πυρόσβεσης, που παρατίθενται στον πίνακα 3 του παραρτήματος και τα οποία εγκρίθηκαν από τη CEN στις 13 Δεκεμβρίου 2000, στις 21 Μαρτίου 2001 και στις 11 Απριλίου 2001 και δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 18 Ιουλίου 2001, στις 14 Φεβρουαρίου 2002 και στις 15 Δεκεμβρίου 2001, δεν θα αποσυρθούν από τον κατάλογο των προτύπων που δημοσιεύθηκε στην Επίσημη Εφημερίδα των Ευρωπαϊκών Κοινοτήτων.

Άρθρο 4

Τα στοιχεία αναφοράς του προτύπου EN12859: 2001 "Γυψότουβλα - ορισμοί, απαιτήσεις και μέθοδοι δοκιμής", που εγκρίθηκε από τη CEN στις 13 Ιουνίου 2001 και δημοσιεύθηκε για πρώτη φορά στην Επίσημη Εφημερίδα των Ευρωπαϊκών Κοινοτήτων στις 15 Δεκεμβρίου 2001, δεν θα αποσυρθούν από τον κατάλογο των προτύπων που δημοσιεύθηκε στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 9 Απριλίου 2003.

Για την Επιτροπή

David Byrne

Μέλος της Επιτροπής

(1) ΕΕ L 40 της 11.2.1989, σ. 12.

(2) ΕΕ L 220 της 30.8.1993, σ. 1.

(3) ΕΕ L 204 της 21.7.1998, σ. 37.

(4) ΕΕ L 217 της 5.8.1998, σ. 18.

(5) ΕΕ C 358 της 15.12.2001, σ. 9.

(6) ΕΕ C 180 της 26.6.2001, σ. 8.

(7) ΕΕ C 202 της 18.7.2001, σ. 9.

(8) ΕΕ C 40 της 14.2.2002, σ. 3.

ΠΑΡΑΡΤΗΜΑ

ΠΙΝΑΚΑΣ 1

Δημοσίευση των τίτλων και στοιχείων αναφοράς των εναρμονισμένων προτύπων για θερμομονωτικά προϊόντα που αναφέρονται στο άρθρο 1

>ΘΕΣΗ ΠΙΝΑΚΑ>

ΠΙΝΑΚΑΣ 2

Δημοσίευση των τίτλων και στοιχείων αναφοράς των εναρμονισμένων προτύπων για προϊόντα γεωϋφασμάτων που αναφέρονται στο άρθρο 2

>ΘΕΣΗ ΠΙΝΑΚΑ>

ΠΙΝΑΚΑΣ 3

Δημοσίευση των τίτλων και στοιχείων αναφοράς των εναρμονισμένων προτύπων για προϊόντα μόνιμου εξοπλισμού πυρόσβεσης που αναφέρονται στο άρθρο 3

>ΘΕΣΗ ΠΙΝΑΚΑ>